Skadekrise i Liverpool: Jota ute i flere måneder
Liverpool-manager Jürgen Klopp meldte om flere forfall på tirsdagens pressekonferanse.  – Med Diogo (Jota) er det snakk om måneder, sier tyskeren på pressekonferansen før onsdagens kamp mot Luton.  Under lørdagens seier i Premier League mot Brentford, måtte Jota og Curtis Jones byttes ut før pause, på grunn av skade. De blir nå lagt til i en allerede lang liste over skade for de røde: Fra før er keeper Alisson, Trent Alexander-Arnold, Joel Matip, Thiago,  Dominik Szoboszlai og Stefan Bajcetic ute med skade. Ifølge Klopp er Alexander-Arnold og Szoboszlai på vei tilbake, men de har ennå ikke trent med laget.  Jota hadde bidratt med en assist mot Brentford før han måtte av på båre i det 44. minutt. Portugiseren står med fire målpoeng de siste fem kampene.  Klopp brukte anledningen til å skryte av ungguttene som har fått muligheten grunnet de mange skadene.  – Vi er hvor vi er på grunn av dem, sier han til det fremmøtte pressekorpset.  Klopp er klar på at den stadig voksende skadelisten ikke gir grunnlag for unnskyldninger, selv om han helst ville vært den foruten.  – Når man får nyhetene må man bare takle det. Det er fem tusen måter å vinne en kamp på, vi må bare finne én. Spesielt på hjemmebane hvor vi kan skape en dynamikk der noen spillere kan vokse over seg selv og bli den beste versjonen av seg selv, sier Klopp. 
Liverpool-manager Jürgen Klopp meldte flere forfall på pressekonferanse tirsdag Klopp oppdarerte på Diogo Jota og Curtis Jones som ble skadet under seier mot Brentford En allerede lang skadeliste inkluderer Alisson, Alexander-Arnold, Matip, Thiago, Bajcetic og Szoboszlai Klopp skrøt av unggutter som har fått muligheten på grunn av skader Tyskeren tror fortsatt på seier, til tross for stor skadeliste